જોકે યુવા શક્તિ સહિતના આદિવાસી જૂથો જે માગણી કરી રહ્યા છે તેને ધ્યાનમાં રાખીને કોંગ્રેસ પણ તક ચૂકવા માગતી નથી. કોંગ્રેસ સત્તામાં આવશે તો વધારે સારી રીતે આદિવાસી વસતિની એષણાઓને પોષવામાં આવશે તેવી ખાતરી સાથે કોંગ્રેસી નેતાઓએ પણ યુવા શક્તિના નેતાઓનો સંપર્ક કર્યો છે. એટલું જ નહિ, કોંગ્રેસના નેતા કમલ નાથે આ નેતાઓની રાજકીય મહત્ત્વાકાંક્ષાઓને ધ્યાનમાં લઈને અને તેનો લાભ મળી શકે તો લેવા માટે તેમની સાથે રાજકીય ગઠબંધનની વાત પણ કરી છે. કમલ નાથે બીએસપી સાથે જોડાણ કરીને મજબૂત મોરચો ઊભો કર્યો જ છે. હવે તેમની ગણતરી આ આદિવાસી જૂથો સાથે પણ સમજૂતિ કરીને ભાજપ સામે મજબૂત મોરચો ઊભો કરવાની છે. ભાજપના બદલે આ જૂથો કોંગ્રેસ સાથે ગઠબંધન કરે તે માટે કોંગ્રેસ એવી સ્વંયસેવી સંસ્થાઓની મદદ પણ લઈ રહી છે, જે વર્ષોથી આદિવાસીઓ વચ્ચે કામ કરી રહી હોય. જોકે રાષ્ટ્રીય સ્તરે આમ આદમી પાર્ટીએ અને ઉત્તર પ્રદેશ રાજ્યમાં પ્રાદેશિક ધોરણે બીએસપીએ પ્રારંભમાં જે કર્યું હતું તે પ્રમાણે ભાજપ અને કોંગ્રેસ બંનેને વખોડવાની નીતિ જય આદિવાસી યુવા શક્તિએ અપનાવી છે. આદિવાસીઓ માટે તમે શું કર્યું એવો ચોખ્ખો સવાલ બંને પક્ષોને પૂછવામાં આવે છે. આદિવાસીઓને લલચાવવા માટે અને વટલાવવા માટે વર્ષોથી ચર્ચ સેવાની આડશ લેતું આવ્યું છે. તેનો સામનો કરવા માટે આરએસએસે પણ વનવાસી કલ્યાણ પરિષદ સ્થાપીને આદિવાસી વિસ્તારોમાં શિક્ષણ અને આરોગ્યના સેવાના કાર્યો ઉપાડ્યા હતા. યુવા શક્તિ સંસ્થાએ આ બંનેને પણ એક લાકડીએ હાંકવાનું શરૂ કર્યું છે. આ બંને જૂથોએ સેવાના નામે અમારી આગવી વનવાસી સંસ્કૃત્તિનું માહાત્મ્ય ઓછું કરવાનું જ કામ કર્યું છે એવો રોષ પણ જગાવવાની કોશિશ થઈ રહી છે.